Britney Spears

Britney Jean Spears (s. 2. joulukuuta 1981 McComb, Mississippi) on yhdysvaltalainen laulaja, tanssija ja näyttelijä. Popin prinsessaksi kutsutun Spearsin tunnetuimpia hittejä ovat muun muassa ”Baby One More Time”, ”Oops I Did It Again”, ”Toxic”, ”Gimme More” ja ”Womanizer”. Spearsin levyjä on myyty yli 150 miljoonaa kappaletta, mikä tekee hänestä yhden kaikkien aikojen myydyimmistä artisteista. 

Spearsin esikoisalbumi …Baby One More Time julkaistiin vuonna 1999, ja sitä myytiin maailmanlaajuisesti yli 25 miljoonaa kappaletta. Kahden ensimmäisen albumin julkaisun myötä Spearsista kehkeytyi pop-ikoni, minkä katsotaan vaikuttaneen teinipopin paluuseen 1990-luvun lopulla. Spears on ensimmäinen naisartisti, jonka neljä ensimmäistä albumia ovat nousseet Billboard 200 -albumilistan ykkössijalle. 

Vuosina 2004–2007 Spearsilla oli ongelmia yksityiselämässään ja hän kärsi tauottomasta mediahuomiosta. Ongelmallisena aikana syntyi hänen viides albuminsa Blackout. Kuudes albumi Circus tuli markkinoille Spearsin ”paluualbumina” vuonna 2008. Vuonna 2011 Spears julkaisi seitsemännen studioalbuminsa Femme Fatalen, joka nousi listojen kärkeen kuudessa maassa. Viimeisimmät albumit Britney Jean ja Glory julkaistiin vuosina 2013 ja 2016.

Spears esiintyi vuosina 2013–2017 vakituisella sopimuksella Planet Hollywood -hotellissa Las Vegasissa. Vuonna 2019 paljastui, että Spears oli ollut vastoin tahtoaan isänsä holhouksen alaisena 11 vuotta. Hän haki holhouksen lopettamista ja vapautui siitä kesällä 2021. Spearsin muistelmateos Nainen minussa ilmestyi vuonna 2023.

 Lapsuus ja nuoruus 

Britney Jean Spears syntyi 2. joulukuuta 1981Spears 2023, s. 17. Mississippin McCombissa, jossa hän kävi myös koulua, mutta kasvoi neljänkymmenen kilometrin päässä Kentwoodissa, Louisianassa.Spears 2023, s. 9. Hänen isänsä James Parnell Spears työskenteli aikoinaan rakennusurakoitsijana, ja hänen äitinsä Lynne (o.s. Bridges) on entinen lastentarhanopettaja. Britneyllä on isoveli Bryan, joka on toiminut hänen manageritiimissään, ja pikkusisko, laulaja-näyttelijä Jamie Lynn.

Britney sai toisen nimensä isänäidiltään Emma Jean Spearsilta, joka teki itsemurhan vuonna 1966. Hänen isoisänsä June Spears oli väkivaltainen mies, joka toimitti sekä ensimmäisen että toisen vaimonsa mielisairaalaan. Hän oli ankara myös poikaansa, Britneyn isää kohtaan. Britney Spearsin muistelmien mukaan Jamie Spears kohteli samoin omia lapsiaan, eritoten Bryania. Britneyn lapsuutta leimasivat isän ailahteleva, ajoittain pelottava käytös sekä alkoholismi, ja hän saattoi juopotellessaan olla poissa monta päivää. Myös hänen yritystoimintansa joutui retuperälle ja perhe olikin köyhä suurimman osan Britneyn lapsuudesta.Spears 2023, s. 12, 26, 27.

Spears aloitti laulamisen jo pienenä ja hänen suurimpia esikuviaan olivat Whitney Houston ja Mariah Carey. Hänen naapurinsa ja opettajansa näkivät hänessä tähtiainesta ja häntä kutsuttiin ”pikku viihdetaiteilijaksi”. Britney lauloi kirkon kuorossa ja kävi tanssitunneilla neljänä päivänä viikossa. Ohjelmaan tulivat lisäksi taitovoimisteluharjoitukset, joissa hän kävi tunnin ajomatkan päässä Covingtonissa. Britney teki ensimmäisen tanssiesityksensä kolmevuotiaana, ja esitti ensimmäisen soolonumeronsa äitinsä johtaman päiväkodin joulujuhlassa nelivuotiaana.Spears 2023, s. 20.

Spearsin opinahjo McCombissa oli pieni kristillinen Parklane Academy, jossa hän oli pelintekijänä koripallossa.Spears 2023, s. 10, 37. Koulunkäynnin ohessa hän kiersi useissa paikallisissa tanssikilpailuissa, eteni kykyjenetsintäpiireissä ja voitti alueellisen kilpailun Baton Rougessa. Vanhemmat myös veivät hänet Atlantaan koe-esiintymään televisio-ohjelmaan The All New Mickey Mouse Club. Britney oli tuolloin kahdeksanvuotiaana vielä liian nuori ohjelmaan, johon etsittiin vain yli kymmenvuotiaita lapsia. Roolitusvastaava kuitenkin suositteli Britneyn äidille agenttia New Yorkissa, joka edisti nuorten esiintyjien teatteriuraa. Britney kävi New Yorkissa koe-esiintymässä, minkä seurauksena agentuuri otti hänet edustettavakseen.Spears 2023, s. 29–31.

 Ura 

 Mickey Mouse Clubin nuori tähti 

Kymmenvuotiaana Spears kutsuttiin kilpailijaksi Star Search -ohjelmaan, joka oli hänen ensiesiintymisensä Yhdysvaltain valtakunnallisessa televisiossa. Hän eteni toiselle kierrokselle, mutta putosi sen jälkeen kisasta. Spears pääsi sen jälkeen New Yorkissa Laura Bell Bundyn sijaisnäyttelijäksi pienen Players Theatren musikaalituotantoon Ruthless!. Hänen roolinsa oli lapsitähti Tina Denmark, toisena sijaistajana oli Natalie Portman. Kokemus oli uuvuttava, sillä työtahti oli ankara. Spears lopetti musikaalissa joulun alla ja palasi Louisianaan. Hän on kuitenkin pitänyt kokemusta siinä määrin hyödyllisenä, että oppi laulamaan pienessä akustisessa tilassa.Spears 2023, s. 35, 36.

Spears kiinnitettiin Disney Worldin The All New Mickey Mouse Clubin esiintyjäkaartiin toisen koe-esiintymisen perusteella ja hän esiintyi ohjelmassa vuosien 1993 ja 1994 ajan. Spears oli 12-vuotias roolin saadessaan, ja hän on sanonut sen olleen yksi elämänsä parhaista kokemuksista. Ohjelmassa esiintyivät samaan aikaan muun muassa nykyiset poplaulajat Justin Timberlake, JC Chasez ja Christina Aguilera sekä näyttelijä Ryan Gosling.Spears 2023, s. 39–41.

Spears itse kuvaili Mickey Mouse Clubia kovaksi työksi: ohjelmaan kuului tanssiharjoituksia, laulu- ja näyttelytunteja, studioäänityksiä ja koulua siinä välissä. Sarja päättyi puolitoista vuotta myöhemmin, jolloin Spears palasi kotiin. Hän kuitenkin ikävöi esiintymistä ja sai erään asianajajan kautta äänitettäväksi alun perin Toni Braxtonille tarkoitetun kappaleen ”Today”. Spears äänitti kappaleen New Orleansissa, ja demo lähetettiin useille levy-yhtiöille. Pian Spears oli jälleen New Yorkissa Jive Recordsin johtajan Clive Calderin haastattelussa ja koelaulussa, ja hän solmi 15-vuotiaana levytyssopimuksen yhtiön kanssa.Spears 2023, s. 42–50.

 Nousu poptähdeksi 

Spears alkoi työstää ensialbumiaan ja työskenteli muun muassa lauluntekijä Max Martinin kanssa.Spears 2023, s. 50. Spearsilla oli vahva näkemys soundistaan: hän halusi ääneensä r&b-vaikutteita ja vähemmän suoraa poppia, ja hänen ideansa toteutettiin. Levy-yhtiö halusi Spearsin esittävän futuristista astronauttia ”Baby One More Time” -singlen musiikkivideolla, mutta Spears arveli yleisön samastuvan paremmin tavalliseen nuorisoteemaan. Lopputuloksena oli koulumaailmaan sijoittuva video, jossa opiskelijat tanssivat koulupuvuissa.Spears 2023, s. 54, 55.

Jive Records lähetti Spearsin kesällä 1998 promootiokiertueelle, ja hän esiintyi ostoskeskuksissa ympäri Yhdysvaltoja. Kun ensisingle ”Baby One More Time” alkoi soida radiossa ja musiikkivideo ilmestyi marraskuussa 1998, Spearsista tuli hetkessä julkisuuden henkilö, joka tunnistettiin kaikkialla. Esikoisalbumi …Baby One More Time julkaistiin 12. tammikuuta 1999 ja se debytoi Billboard 200 -albumilistan kärjessä Yhdysvalloissa. Spearsista tuli ensimmäinen naisartisti, joka debytoi Billboardin listaykkösenä sekä singlellä että albumilla.Spears 2023, s 56. Samaan aikaan hän lähti mukaan N Syncin kiertueelle, alkoi esiintyä säännöllisesti MTV:n Total Request Live -ohjelmassa ja pääsi Rolling Stone -lehden kanteen. Koska Spears oli alaikäinen, hänellä oli kaitsijoinaan assistenttinsa, manageri sekä turvamies.Spears 2023, s. 56.

NSYNC-kiertueen aikana Spears rakastui Mickey Mouse Clubin aikaiseen ystäväänsä Justin Timberlakeen, ja he alkoivat seurustella. Pari edusti yhdessä palkintogaaloissa ja keskusteluohjelmissa Yhdysvalloissa sekä Euroopassa. Spearsia alettiin tällöin kohdella julkisuudessa seksualisoivasti, ja haastattelijat esittivät kiusallisia kysymyksiä hänen ulkonäöstään. Esiinnyttyään vuoden 2000 MTV Video Music Awardsissa Spearsin pukeutumista arvosteltiin liian seksikkääksi ja ”huonoksi esimerkiksi nuorille”. Spears ei pitänyt itseään esikuvana, mutta gaalan juontaja painosti häneltä vastausta yleisön kommentteihin. Tapaus oli hänen mukaansa esimakua julkisesta ryöpytyksestä, joka kesti vuosia.Spears 2023, s. 58–61.

Toukokuussa 2000 Spears julkaisi toisen studio-albuminsa Oops!… I Did It Againin. Spears rikkoi heti levyn julkaisuviikolla sooloartistin levymyyntiennätyksen yli miljoonalla kopiolla. Albumin nimikappale oli myös listaykkönen ympäri maailmaa. Spearsista tuli tällöin yksi kaikkien aikojen parhaiten myyvistä naisartisteista ja häntä kutsuttiin ”popin prinsessaksi”.Spears 2023, s. 61. Kesällä 2000 alkoi Oops!…I Did It Again -maailmankiertue. Samoihin aikoihin Spears pystyi tuloillaan maksamaan isänsä velat sekä rakennuttamaan talon äidilleen.Spears 2023, s. 63.

Spears esiintyi muiden artistien kanssa vuoden 2001 Super Bowlin väliaikashow’ssa vain viikon harjoitusajalla. Syyskuussa hän lauloi MTV Video Music Awardsissa kappaleen ”I’m a Slave 4 U” uudelta albumiltaan, ja esityksen rekvisiittana päätettiin käyttää oikeaa pytonkäärmettä. Spears kertoo muistelmissaan, että käärmeen käsittely pelotti häntä. Kesken esityksen käärme työnsi päänsä suoraan hänen kasvojensa eteen ja sihisi, mutta kyseinen kohta ei näkynyt televisiossa. Seuraavana iltana Spears ja Michael Jackson esittivät Madison Square Gardenissa dueton ”The Way You Make Me Feel”. Samana vuonna Spears teki sopimuksen Pepsin kanssa ja alkoi esiintyä yhtiön mainoksissa.Spears 2023, s. 65, 66.

 Kolmas albumi ja elokuvadebyytti 

Spears näytteli pääosan elokuvassa Crossroads – tienristeyksessä (2002), jonka käsikirjoitti Shonda Rhimes ja ohjasi Tamra Davis. Hänen roolinsa oli kiltti tyttö Lucy Wagner. Hän halusi tehdä hyvää työtä, joten pyrki pääsemään sisälle henkilöhahmoonsa, vaikka tuotanto oli melko pinnallinen teinien road movie. Kokemus oli Spearsille vaikea, sillä hän muuttui esittämäkseen henkilöksi kuukausien ajaksi. ”Kun kamera käynnistyi, olin hän, ja sitten en enää huomannut eroa siinä, kävikö kamera vai ei”, Spears kuvailee muistelmissaan. Spears arveli ongelman johtuneen siitä, että elokuva oli hänen ensimmäisensä.Spears 2023, s. 67, 68. Elokuva ei saanut kriitikoiden arvostusta, mutta oli yleisömenestys. Crossroadsin jälkeen Spears ei enää näytellyt isoa roolia, vaikka häntä pyydettiin muun muassa elokuviin The Notebook – rakkauden sivut (2004) ja Chicago (2002). Hän ei halunnut harhautua pois musiikista eikä joutua enää tilanteeseen, jossa ei erota omaa itseään roolihahmosta. Spears on myöhemmin toivonut, että olisi ottanut Chicagosta tarjotun roolin vastaan, koska siinä olisi ollut mahdollisuus hänelle mieleisiin tanssikohtauksiin.Spears 2023, s. 68, 69, 72.

Samaan aikaan elokuvanteon kanssa Spears levytti kolmatta albumiaan Britney. Kun Britney-albumi ilmestyi syksyllä 2001, se otti heti kärkisijan Billboard 200 -listalla. Albumin single ”I’m a Slave 4 U” saavutti myös listamenestystä useissa maissa. Heti albumin tultua markkinoille Spears aloitti Dream Within a Dream Tourin. Sekä albumin että show’n ideana oli kuvastella Spearsin uutta, kypsempää elämänvaihetta ja irrottautua naapurintyttöimagosta. Kiertueen ohjauksesta ja koreografiasta vastasi Wade Robson. Kiertue oli yksi Spearsin suosikeista. Hän koki eläneensä unelmaansa vuosina 2001–2002 kiertäessään esiintymässä ympäri maailmaa, koska ”olin silloin peloton, täynnä menoa ja meininkiä”. Spears oli myös kahdesti juontajana Saturday Night Livessä ja myös näytteli kahdessa ohjelman sketsissä. Hän oli tuolloin kaikkien aikojen nuorin esiintyjä, joka oli sarjan samassa jaksossa sekä juontajana että musiikkivieraana.Spears 2023, s. 70–72. Kiertueen vielä kestäessä Spearsin ja Timberlaken kolmivuotinen suhde päättyi.Spears 2023, s. 81, 82.

Vuonna 2001 Spears valittiin vaikutusvaltaisimmaksi naiseksi talouslehti Forbesin vaikutusvaltaisimpien kuuluisuuksien listalla. Seuraavana vuonna hän oli koko listan kärjessä.Spears 2023, s. 65.

 Neljäs albumi ja uratauko 

pienois|pysty|Britney Spears esittää ”Me Against the Music” -kappaletta NFL Kickoff Livessä 2003.
Marraskuussa 2002 Justin Timberlake julkaisi singlen ”Cry Me a River”. Kappale loukkasi Spearsia, sillä se antoi ymmärtää hänen olleen uskoton heidän seurustellessaan. Tiedotusvälineissä Spears kuvattiin ”porttona, joka särki Amerikan kultapojan sydämen”. Myöhemmin Spears sanoi muistelmissaan, että ei tuolloin kokenut voivansa kertoa omaa puoltaan tarinasta, koska Timberlake oli jo kääntänyt tilanteen omaksi edukseen ja nolannut hänet julkisesti.Spears 2023, s. 88, 89.

Huono julkisuus sai aikaan sen, että Spears alkoi kärsiä sosiaalisten tilanteiden pelosta. Hän eristäytyi kuukausiksi New Yorkin NoHoon nelikerroksiseen huoneistoonsa, jossa oli asunut ennen Cher. Hän kävi vain harvoin ulkona eikä puhunut muiden kuin assistenttinsa ja turvamiehensä kanssa. Samalla viihdelehdistö julkaisi Spearsista epäedullisia etusivun juttuja, mutta kirjoitti Justin Timberlakesta vain myönteisesti.Spears 2023, s. 96–98.

Yksi Spearsin harvoista vierailijoista eristyksissä olon aikana oli Madonna. He päättivät esiintyä yhdessä vuoden 2003 MTV Video Music Awardsissa. Esityksen lopussa Spears ja Madonna suutelivat lavalla, minkä jälkeen Madonna suuteli myös Christina Aguileraa. Spearsin ja Madonnan suudelmasta tuli maailmanlaajuinen mediatapaus.Spears 2023, s. 99, 101.

Työstäessään neljättä albumiaan Spears pyysi Madonnan vierailijaksi uudelle kappaleelleen ”Me Against the Music”. Marraskuussa 2003 ilmestyi Spearsin neljäs albumi In the Zone, joka oli hänen aiempaa tuotantoaan R&B-vaikutteisempi. Spears oli tyytyväinen albumiin, ja se nousi Yhdysvalloissa heti listaykköseksi. ”Me Against the Music” oli albumin ensimmäinen single. Toinen single ”Toxic” oli suuri kansainvälinen hitti, josta Spears voitti Grammy-palkinnon parhaan tanssilevytyksen kategoriassa. Muistelmissaan Spears mainitsee sekä ”Me Against the Musicin” että ”Toxicin” omiksi keikkasuosikeikseen.Spears 2023, s. 102–104.

In the Zonen julkaisun aikoihin Spears joutui tiiminsä painostamana antamaan kotisohvallaan livehaastattelun Diane Sawyerille, ja piti kokemusta erittäin nöyryyttävänä. Spears voi yhä huonosti eroon liittyvien tapahtumien vuoksi, eikä ollut valmis puhumaan yksityisasioistaan koko kansalle. Keväällä 2004 hän aloitti Onyx Hotel -kiertueen. Show sisälsi synkkiä teemoja, ja Spears piti sitä myös liian seksuaalisena.Spears 2023, s. 105, 110, 113.

Kiertueen aikana Spears levytti kaksi uutta singleä, ”My Prerogative” ja ”Do Somethin’”, tulevalle hittikokoelmalleen. Niille tehtiin myös musiikkivideot. 8. kesäkuuta hän loukkasi jo aiemmin vammautuneen polvensa pahoin ”Outrageous”-kappaleen videon kuvauksissa, jolloin kiertueen loput konsertit peruttiin. Spears päätti rankan työtahdin jälkeen pitää taukoa ja keskittyä yksityiselämäänsä. Hän avioitui taustatanssija Kevin Federlinen kanssa muutaman kuukauden seurustelun jälkeen ja suunnitteli perheen perustamista. Spears erotti managerinsa ja julkaisi kotisivullaan viestin, jossa kertoi ottavansa aikaa itselleen.Spears 2023, s. 114–116.

 Blackout-albumi ja henkinen romahdus 

Britney Spears synnytti esikoisensa vuonna 2005 ja tuli nopeasti uudelleen raskaaksi, vain kolme kuukautta myöhemmin. Vaikka hän pyrki vetäytymään julkisuudesta, valokuvaajat seurasivat häntä jatkuvasti, mukaan lukien hetkinä, jolloin hän oli vauvan kanssa. Tällöin, esimerkiksi ajettuaan autollaan paparazzeja pakoon esikoispoika sylissään, hänet nähtiin epäedullisessa valossa ja häntä pidettiin epätoivottavana äitinä. Samaan aikaan hänen avioliittonsa Kevin Federlinen kanssa koki merkittäviä vaikeuksia ja oli käytännössä päättynyt, kun hän synnytti toisen poikansa vuonna 2006.Spears 2023, s. 118, 125.

Vaikka Spearsin yksityiselämässä oli kaaosta, hän kykeni olemaan luova ja keskittymään työhönsä levytysstudiossa. Tehdessään viidettä albumiaan Blackoutia Spears työskenteli Nate Hillsin kanssa, joka tuotti elektronista tanssimusiikkia. Tämä esitteli Spearsille uudenlaisia soundeja, ja hänen oli venytettävä ääntään eri tavoin. Albumin kappaleista singleinä julkaistiin ”Gimme More”, ”Piece of Me” ja ”Break the Ice”. Ensin mainitun musiikkivideo on ainoa Spearsin uralla, josta hän ei itse pidä ollenkaan. Albumi oli Spearsille eräänlainen ”taisteluhuuto”, ja hän sanoo sen olleen tekemistään albumeista helpoimpia ja tyydyttävimpiä. Hän sai työskennellä parhaissa studioissa, mutta levytykset oli tehtävä nopeasti paparazzien jatkuvan vainoamisen vuoksi.Spears 2023, s. 133, 134.

Spearsin mukaan Federline ei huoltajuuskiistan aikana antanut hänen tavata poikiaan viikkoihin. Hän tunsi syvää epätoivoa, koska hänet oli pakotettu eroon lapsistaan ja mediamyrsky hänen ympärillään jatkui. Spears teki silloin yhden tunnetuimmista julkisuustempuistaan menemällä kampaamoon ajeluttamaan päänsä kaljuksi. Hän kertoo muistelmissaan, että pään ajeleminen oli hänen tapansa lakata miellyttämästä muita, ja pitkät hiukset olivat kuvastaneet sitä. Muutama päivä myöhemmin Spears joutui serkkunsa kanssa röyhkeiden valokuvaajien piirittämäksi huoltoasemalla. Spears suutahti ja löi sateenvarjolla valokuvaajan autoa. Pian sen jälkeen hän hakeutui vieroitushoitoon toivoen sen auttavan lastensa huoltajuuden saamisessa, vaikka hän ei ollut koskaan ollut päihderiippuvainen.Spears 2023, s. 146, 149, 152.

Blackout -albumi julkaistiin Halloweenin aikoihin vuonna 2007 ja se oli Yhdysvaltojen ja Euroopan listoilla parhaimmillaan sijalla kaksi. Albumia mainostaakseen Spearsin oli määrä esittää VMA:ssa singlensä ”Gimme More”. Hän suostui tiiminsä painostamana esiintymään, vaikkei voinut henkisesti hyvin. Esitys epäonnistui pahoin: Spears ei ollut harjoitellut eikä nukkunut tarpeeksi, ja hänen asunsa ja hiuspidennystensä kanssa oli ongelmia. Tilannetta pahensi, että hän törmäsi lavan takana Justin Timberlakeen, joka tuolloin oli suosionsa huipulla. Lehdet uutisoivat Spearsin ”romahduksesta” suurin otsikoin ja hänen VMA-esiintymistään pilkattiin. Spears on kertonut, että kohun seurauksena hänen manageritiiminsä sanoutui irti ja jopa hänen vanhempansa häpesivät häntä.Spears 2023, s. 153–155.

 Holhouksen aloitus ja comeback-albumi 

pienois|vasen|pysty|Spears Circus-kiertueella vuonna 2009.
Alkuvuonna 2008 Spears vietiin sairaalaan sen jälkeen, kun hän oli lukittautunut kotinsa kylpyhuoneeseen nuoremman poikansa kanssa. Muistelmissaan hän sanoo tehneensä niin vain, koska oli pelännyt, ettei sotkuisen huoltajuuskiistan takia näkisi lapsiaan enää ollenkaan. Spears on myöntänyt käyttäneensä tuolloin Adderallia. Myöhemmin uudessa huoltajuuskäsittelyssä ilmoitettiin, että Spears näkisi lapsiaan vieläkin harvemmin. Sen jälkeen hänen isänsä Jamie Spears järjesti hänet holhouksen alaiseksi, mikä tarkoitti, että hänen uransa ja yksityiselämänsä otettiin muiden hoidettavaksi ja valvottavaksi.Spears 2023, s. 157, 164. Samalla Spearsin äiti Lynne julkaisi kirjan, jolla hän rahasti tyttärensä synkällä vaiheella ja mainosti sitä television aamuohjelmissa.Spears 2023, s. 168.

Spearsin kuudes albumi Circus syntyi holhouksen alkamisen aikoihin. Sitä markkinoitiin hänen ”comebackinaan” ja se on sisällöltään kevyempi ja pop-viritteisempi kuin tummasävyinen Blackout. Avaussingle ”Womanizer” nousi kärkisijalle Billboard Hot 100 -listalla sekä useissa Euroopan maissa. Toinen single ”Circus” oli parhaimmillaan Billboardin listan sijalla kolme.

Vuonna 2008 Spears voitti yli kaksikymmentä palkintoa, mukaan lukien Cosmopolitan-lehden ”Vuoden huippunainen” -sarjassa. Hänen musiikkivideonsa ”Piece of Me” voitti VMA:ssa kaikki kategoriat, joissa se oli ehdolla, muun muassa ”Vuoden videon” palkinnon. Spears saavutti sen kaiken Blackout-albumilla, ”jonka tein ollessani muka niin toimintakyvytön, että vanhempieni täytyi ruveta holhoamaan minua”.Spears 2023, s. 184.

Holhouksen alkaessa Spearsin isä otti päävastuun hänen kaikkien asioidensa hallinnasta. Samalla kun Spearsia pidettiin kykenemättömänä hoitamaan omia asioitaan, hänen oli esiinnyttävä Good Morning America -ohjelmassa ja Ensisilmäyksellä-sarjassa sekä lähdettävä Circus-maailmankiertueelle. Spears on kertonut isänsä tahkonneen paljon rahaa holhouksella, sillä Circus-kiertue tuotti yli 130 miljoonaa dollaria.Spears 2023, s. 178.

 Seitsemäs albumi ja X Factor 

pienois|pysty|Spears esittää ”How I Roll” -kappaletta Femme Fatale Tour -kiertueellaan vuonna 2011.
Spears julkaisi seitsemännen studioalbuminsa Femme Fatalen maaliskuussa 2011. Se saavutti listojen kärkisijat Yhdysvalloissa, Kanadassa ja Australiassa. Singlet ”Hold It Against Me”, ”Till the World Ends” ja ”I Wanna Go” olivat myös listahittejä. Kesäkuussa Spears aloitti kansainvälisen Femme Fatale Tourin, joka päättyi joulukuussa 79 konsertin jälkeen. Kulissien takana hänen kaikkea tekemistään valvottiin, samoin hänen jäätyään tauolle kiertueen jälkeen. Spears on sanonut, että hänen intohimonsa esiintymiseen oli holhouksesta johtuen sammunut, eikä hänen sydämensä ollut enää mukana musiikin teossa.Spears 2023, s. 182, 186.

Vuoden 2011 VMA järjesti Spearsille tribuuttiesityksen, jossa nuoret tanssijat esittivät katkelmia Spearsin musiikkivideoista ja esityksistä. Esityksen yhteydessä Lady Gaga ojensi Spearsille MTV Video Vanguard -palkinnon ja sanoi, ettei ”musiikkiala olisi samanlainen ilman häntä”.

Spears koki tarvitsevansa uralleen uusia suuntia, joten hän otti vastaan tuomarin pestin X Factor USA -ohjelmasta 2012. Spears mentoroi ohjelmassa teinikilpailijoiden ryhmää, josta Carly Rose Sonenclar sijoittui kisan toiseksi. Suoraan lähetykseen joutuminen oli kuitenkin alkanut hermostuttaa häntä. Spears inhosi myös sitä, että hänen oli tuomarina näyteltävä epäileväistä kahdeksan tuntia joka päivä, eikä jatkanut enää ohjelman seuraavalle kaudelle.Spears 2023, s. 187.

 Planet Hollywood -sopimus ja uudet albumit 

pienois|pysty|Britney Spears esiintymässä Lontoossa vuonna 2016.
X Factorin jälkeen Spears sai vakituisen esiintymissopimuksen Planet Hollywood -hotellista Las Vegasissa. Hän aloitti konserttisarjan vuoden 2013 lopulla ja nautti siitä aluksi. Spears myös levytti yhteistyönä will.i.amin kanssa kappaleen ”Work Bitch”, joka sisältyi hänen kahdeksannelle albumilleen Britney Jean. Hän kuitenkin tunsi tuolloin menettäneensä luovuutensa artistina holhouksen myötä.Spears 2023, s. 189–191.

Spearsin esiintymisjakso Las Vegasissa oli huomattava kohennus Stripin kulttuurielämälle. Hänen sanottiin vetäneen nuoria ihmisiä takaisin kaupunkiin ja muuttaneen sen viihdemaiseman uudelle sukupolvelle sopivaksi. Jokainen Spearsin konsertti tuotti satojatuhansia dollareita. Samalla hän piti kerran kuukaudessa tanssi- ja joogatunteja lapsille, mistä piti kovasti. Vuonna 2014 hän yritti ensimmäisen kerran vapautua holhouksesta siinä onnistumatta.Spears 2023, s. 191, 197, 198.

Spearsin yhdeksäs studioalbumi Glory julkaistiin 26. elokuuta 2016. Hän oli työstänyt albumiaan lauluntekijöiden Julia Michaelsin ja Justin Tranterin kanssa, ja löysi uudestaan intohimon musiikin tekemiseen. Glory oli Spearsin mukaan hänen holhouksen aikana syntyneistä albumeista ainoa, jota hän teki koko sydämestään. Albumilta julkaistiin single ”Make Me…”, jonka Spears esitti vuoden 2016 Video Music Awardsissa. Kyseessä oli hänen ensimmäinen esiintymisensä siellä vuoden 2007 jälkeen.Spears 2023, s. 199.

Spearsin konserttisarja Britney: Piece of Me päättyi uudenvuodenaattona 2017. Show oli alkanut tuntua puuduttavalta, sillä hänen ei sallittu tehdä siihen muutoksia. Spearsin mukaan oli älytöntä, että hänen isänsä sai holhoojana määrätä, mitä kappaleita hän sai esittää lavalla. Hän oli lopulta kyllästynyt esittämään show’n joka viikko samalla koreografialla ja samoilla kappaleilla. Sopimuksen päätyttyä Spearsin edunvalvontatiimi pakotti hänet Domination-kiertueelle kesän 2018 ajaksi. Spears kutsui kiertuetta ”helvetilliseksi” osittain siksi, että hän joutui yhä esittämään samaa vanhaa ohjelmistoa.Spears 2023, s. 209, 215.

 Laulajanuran päättyminen 

Holhouksen aikana Spearsin intohimo esiintymiseen ja yleisön viihdyttämiseen heikentyi. Musiikkiuran edistäminen ei ole hänelle enää ensisijainen asia, joten hän päätti lopettaa laulamisen. Vuonna 2022 hän teki poikkeuksen saatuaan tarjouksen yhteistyöstä idolinsa Elton Johnin kanssa. He levyttivät duona kappaleen ”Hold Me Closer”, joka on uudelleenmiksaus Johnin vanhasta kappaleesta ”Tiny Dancer”. Se julkaistiin 26. elokuuta 2022 ja nousi listaykköseksi neljässäkymmenessä maassa.Spears 2023, s. 253–255. Spears vahvisti vuonna 2024, ettei ole palaamassa musiikkiteollisuuteen.

 Yksityiselämä 

 Seurustelusuhteet 

Britney Spears seurusteli Justin Timberlaken kanssa 1999–2002. He asuivat yhdessä Floridan Orlandossa. Spears tiesi Timberlaken pettäneen häntä heidän suhteensa aikana ainakin pari kertaa, muttei puhunut tälle asiasta. Muistelmissaan hän kertoo itse pettäneensä Timberlakea kerran koreografinsa Wade Robsonin kanssa. Hän paljasti myös tulleensa Timberlakelle raskaaksi, mutta asiasta tiesi heidän lisäkseen vain Spearsin assistentti. Spears teki Timberlaken toivomuksesta abortin. Mediahuomion välttämiseksi abortti tehtiin kotona pillereiden avulla, ja Spears kuvaili sitä yhdeksi elämänsä kivuliaimmista kokemuksista. Timberlake päätti suhteen lopulta tekstiviestillä maaliskuussa 2002, kun Spears oli kuvaamassa musiikkivideota Darkchildin uudelleenmiksauksesta ”Overprotected”-kappaleesta.Spears 2023, s. 76–79.

Ennen holhouksen alkua Spearsilla oli suhde häntä kymmenen vuotta vanhempaan valokuvaajaan. Hän sai vasta heidän erottuaan tietää miehen olevan naimisissa.Spears 2023, s. 161. Holhouksen alla jokaisesta Spearsin tapailemasta miehestä tehtiin perusteellinen taustaselvitys, eikä hänen sallittu seurustella vapaasti kenen kanssa halusi. Tuona aikana hän seurusteli agentti Jason Trawickin kanssa kolme vuotta. Suhde päättyi vuonna 2012 vähän sen jälkeen, kun Trawickista oli tullut yksi Spearsin edunvalvojista. Spearsin mukaan miehen osallistuminen hänen elämäänsä hallitsevaan organisaatioon vei suhteesta kaiken romantiikan. Vuosina 2014–2015 Spears seurusteli televisiotuottaja Charlie Ebersolin kanssa.

 Avioliitot ja perhe 
Spears vietti vuodenvaihdetta 2003–2004 Las Vegasissa ystäväporukan kanssa, johon kuului muun muassa Paris Hilton. Seurueeseen kuului myös Spearsin lapsuudenystävä Jason Alexander, jonka kanssa hän meni humalaisen päähänpiston seurauksena naimisiin puoli neljältä aamulla. Liitto mitätöitiin Spearsin vanhempien vaatimuksesta sen kestettyä vain 55 tuntia. Spears ei ollut aikonut pysyä yhdessä miehen kanssa eikä pitänyt asiaa vakavana, mutta arveli vanhempiensa haluavan pitää häntä vallassaan, koska hän tuki heitä taloudellisesti.Spears 2023, s. 107–109.

Spears rakastui Onyx Hotel -kiertueen aikana Kevin Federlineen, joka tuki häntä raskaina aikoina. Hän ei seurustelun alkaessa ollut kuitenkaan tietoinen tämän lapsesta ja entisestä naisystävästä, joka odotti heidän toista lastaan. Federline liittyi Spearsin kiertueelle, ja heidän kuvaamansa videopäiväkirja muokattiin tositv-ohjelmaksi Britney and Kevin: Chaotic.Spears 2023, s. 112, 113. Spears ja Federline avioituivat ”yllätysseremoniassa” syksyllä 2004. Spears synnytti keisarileikkauksella esikoisensa Sean Prestonin 14. syyskuuta 2005. Toinen poika Jayden James syntyi tämän yksivuotispäivän kynnyksellä 12. syyskuuta 2006. Spears on kuvaillut olleensa raskausaikana ”kerta kaikkiaan ilkeä” ja torjuneensa kaikki luotaan. Vasta myöhemmin hän ymmärsi kärsineensä vaikeasta synnytyksen jälkeisestä masennuksesta. Siihen kuului myös ylisuojelevuus vauvojen suhteen, mitä vain lisäsi tiedotusvälineiden kiinnostus perhettä kohtaan.Spears 2023, s. 130, 131.

Spearsin ja Federlinen avioliitto oli vaikeuksissa jo esikoispojan syntymän jälkeen. Spears on kertonut, ettei nähnyt Federlinea lähes ollenkaan sen jälkeen, kun tämä oli alkanut luoda omaa musiikkiuraansa. Spears laittoi avioerohakemuksen marraskuussa 2006 ja joutui lehdistön parjauksen kohteeksi. Hän ja Federline vaativat kumpikin poikiensa täyttä huoltajuutta, mikä johti sotkuiseen oikeuskiistaan.Spears 2023, s. 136, 137. Spearsin ollessa holhouksen alaisena lapset oli määrätty Federlinelle, ja Spears sai nähdä heitä vain toimiessaan sääntöjen mukaisesti.Spears 2023, s, 178.

Spears avioitui fitness-mallin ja personal trainerin Hesam Asgharin kanssa kesällä 2022. Hän oli hieman aiemmin ilmoittanut raskaudestaan, joka päättyi keskenmenoon kolmannella kuukaudella.Spears 2023, s. 262. Spearsin ja Asgharin liitto päättyi elokuussa 2023 eroon, jonka kerrottiin johtuvan ”erimielisyyksistä, joita ei voitu sopia”.

Spears asuu Kalifornian Thousand Oaksissa. Hän harrastaa musiikin kuuntelua sekä laulamista ja tanssimista, mutta sanoo tekevänsä sen nyt itselleen.Spears 2023, s. 252.

 Holhouskiista ja #FreeBritney -liike 

Spears oli isänsä järjestämän holhouksen alaisena kaikkiaan 13 vuotta. Jamie Spears toimi myös tyttärensä edunvalvojana ja valvoi hänen kaikkia tekemisiään tarkasti. Spears ei saanut esimerkiksi ajaa autoa, seurustella kenen kanssa halusi tai syödä mitä halusi. Hänen puhelimeensa asennettiin lasten käyttörajoitukset, ja hänen oli mentävä nukkumaan aikaisin ja otettava määrätyt lääkkeet. Hänen päiväohjelmastaan tuli tarkasti säänneltyä. Spears sanoo muistelmissaan suostuneensa siihen kaikkeen paitsi miellyttämisenhalusta, myös siksi että sai vastineeksi tavata poikiaan enemmän.Spears 2023, s. 179, 193. Hänen oli kuitenkin vaikea hyväksyä, että Kalifornian osavaltio salli edunvalvojaksi hänen isänsä, joka oli yrittäjänä konkurssin tehnyt alkoholisti.

Spearsin mukaan hänen isänsä pakotti hänet psykiatriseen sairaalaan sen jälkeen, kun lääkäri oli ennen joulua 2018 löytänyt hänen laukustaan ilman reseptiä saatavia energialisiä. Lokakuussa Spears oli kieltäytynyt uusimasta vakioesiintymistään Las Vegasissa, minkä hän itse uskoi johtaneen siihen, että hänen isänsä halusi rangaista häntä. Spears vietti laitoksessa kolme kuukautta, eikä saanut sinä aikana käydä ulkona tai tehdä mitään yksin. Häntä alettiin myös lääkitä litiumilla. Hänelle selvisi vasta myöhemmin, että hän olisi voinut saada oman asianajajan, joka ei ollut holhouksen nimittämä.Spears 2023, s. 174, 223, 224.

Huhtikuussa 2019 Spearsin fanipodcast Britney’s Gram julkaisi äänitteen heidän ”hyvin luotettavasta lähteestään”. Äänitteessä anonyymi mies kertoi olleensa aikaisemmin osa Spearsin lakitiimiä. Hän väitti muun muassa Jamie Spearsin peruneen Domination-konserttikiertueen, koska Spears oli kieltäytynyt ottamasta hänelle määrättyjä lääkkeitä, sekä pitäneen Spearsia mielenterveyshoitolassa vastoin tämän tahtoa tammikuusta 2019. Syytökset saivat aikaan mediakohun sekä Spearsin fanien aloittaman ”vapautusliikkeen” nimeltä FreeBritney (Vapauttakaa Britney). Liike sai tukea useilta julkisuuden henkilöiltä kuten Cheriltä, Paris Hiltonilta ja Miley Cyrusilta.

Spearsin holhous tuli yksityiskohtineen julkisuuteen vasta #FreeBritney-liikkeen myötä alkuvuonna 2019, sillä asia oli pidetty tiedotusvälineiltä salassa. Spears itse näki liikettä koskevat uutisvideot mielisairaalassa. Muistelmissaan hän kiitti fanejaan ja ystäviään, jotka olivat kampanjoineet hänen vapauttamisensa puolesta.Spears 2023, s. 232. Elokuussa 2020 Jamie Spears kutsui #FreeBritney-liikettä vitsiksi ja salaliittoteoriaksi.

Asia nousi jälleen julkisuuteen, kun The New York Timesin tuottama dokumentti Framing Britney Spears julkaistiin 5. helmikuuta 2021. Dokumentissa käsitellään Spearsin nousua menestykseen, vuoden 2007 hermoromahdusta ja #FreeBritney-liikkeen alkua ja syitä. Dokumentin julkaisun jälkeen Justin Timberlake pyysi Spearsilta julkisesti anteeksi käytöstään heidän seurustelunsa aikana ja myöhemmin.

Spears päätti vaatia holhouksensa päättymistä sen jälkeen, kun hänen isänsä oli elokuussa 2019 pahoinpidellyt lievästi hänen poikaansa Sean Prestonia riidan jälkeen. Kevin Federline teki asiasta rikosilmoituksen, jonka jälkeen Jamie Spears sai tapaamiskiellon koskien kumpaakin tyttärenpoikaansa.Spears 2023, s. 236. 23. kesäkuuta 2021 Spears puhui oikeudelle ja pyysi tuomaria lopettamaan holhouksen. Kuulemisen jälkeen useat julkisuuden henkilöt kuten Mariah Carey, Halsey ja Brandy osoittivat tukensa Spearsille. 29. syyskuuta Jamie Spears poistettiin holhousvastuusta. Asiaa käsiteltiin oikeudessa uudelleen 12. marraskuuta, jolloin tuomari lopetti Spearsin kolmetoistavuotisen holhouksen.

 Musiikkityyli ja vaikutus 

Spears on pop-artisti, jonka musiikki on pääasiassa tanssipoppia. Hän on sisällyttänyt albumeihinsa myös esimerkiksi R&B- ja hip hop -vaikutteita. Spearsia pidetään yhtenä naisartisteista, joka nosti teinipopin uuteen suosioon 1990-luvun lopulla ja näin loi pohjan uudelle aikakaudelle. Kahden ensimmäisen albumin teinirakkausteeman jälkeen Spears halusi tehdä aikuisuutta ja itsensä löytämistä käsittelevää musiikkia. Spears on läpi uransa käsitellyt kappaleissaan myös esimerkiksi jatkuvan huomion kohteena oloa sekä vapautta.Blackout. AllMusic. Viitattu 12.2.2025. 

Monet nuoremman sukupolven artistit ovat nimenneet Spearsin esikuvakseen, kuten Katy Perry, Charli XCX, Chappell Roan, Selena Gomez ja Normani.

 Diskografia 

 Studioalbumit 










 Filmografia 
Elokuvat Vuosi Elokuva Rooli2001  Longshot  lentoemäntä (cameo)2002  Crossroads – tienristeyksessä  Lucy Wagner Austin Powers ja kultamuna  Fembot (cameo)2003  Pauly Shore Is Dead  itsenään (cameo)2019  Corporate Animals  Britney Spearsin haamu (äänirooli)

Televisiosarjat Vuosi Suomenkielinen nimi Alkuperäinen nimi Rooli Jakso(t) 1993–1994 The All New Mickey Mouse Club  useita rooleja  kaudet 6–7 1999  Sabrina, teininoita  Sabrina the Teenage Witch  itsenään (cameo)  ”No Place Like Home” 2000  Simpsonit  The Simpsons  itsenään (äänirooli)  ”The Mansion Family” 2006  Will & Grace  Amber-Louise  ”Buy, Buy Baby” 2008  Ensisilmäyksellä  How I Met Your Mother  Abby  2 jaksoa 2010  Glee  itsenään  ”Britney/Brittany”

 Parfyymit 

pienois|pysty|Britney Spearsin Curious-hajuvesi (2004).
Spears sai vuonna 2004 sopimuksen Elizabeth Ardenilta ja lanseerasi esikoistuoksunsa Curiousin. Vuonna 2018 hän oli tuonut markkinoille lähes kaksikymmentä tuoksua.
 Vuosi Nimi Iskulause 2004  Curious  ”Do you dare?” 2005  Fantasy  ”Everybody has one” 2006  Curious in Control  ”Are you?” Midnight Fantasy  ”Magic Begins at midnight” 2007  Believe  ”The greatest freedom is to believe in yourself” 2008  Curious Heart  ”Live yours to the fullest” 2009  Hidden Fantasy  ”What do you have to hide?” Circus Fantasy  ”Do you make it hot?” 2010  Radiance  ”Choose your own destiny” 2011  Cosmic Radiance  ”Be the brightest star of the universe” 2012  Fantasy Twist  ”We don’t see things as they are we see things as we are” 2013  Island Fantasy   2015  Maui Fantasy  ”Aloha from Hawaii” 2016  Private Show  ”It’s your private show” 2017  Fantasy in Bloom   Vip Private Show  ”It’s your private show” 2018  Sunset Fantasy  ”Summer in a bottle” Prerogative  

 Katso myös 
 Britney: For the Record
 Britney’s Dance Beat 
 Luettelo Britney Spearsin konserttikiertueista
 Luettelo Britney Spearsin saamista palkinnoista ja ehdokkuuksista

 Lähteet 


 Viitteet 

 Kirjallisuutta 






 Aiheesta muualla 

 Kotisivut. 
 Jive Records – Britney Spears. 


*
Luokka:Vuonna 1981 syntyneet
Luokka:Elävät henkilöt
Luokka:Seulonnan keskeiset artikkelit